《田县尉悲风词》
宋代·廖行之

风萧萧兮吹我衣，念故人兮我心孔悲。
飞霞为襜兮彩云为旂，胡徘徊兮耒江之湄。
风萧萧兮吹我裳，念故人兮我心孔伤。
星辰为佩兮明月为璫，胡襄羊兮耒山之阳。
耒山高高兮耒水清清，高者君之气兮清为君之神。
君挟此以生兮不隘以大，胡皎以明兮忽湮以暧。
堂有老兮室有稚，能不抱孙兮乐亲以戏。
子如不暇恤兮亲宁忍忘，孰奋之去兮不少翶翔。
大江之南兮淛江之东，昔与君兮笑言相从。
想丹旐兮埋圭玉於土中，千里泫然兮余独感此悲风。

作者简介：廖行之（1137～1189） ，字天民，号省斋，南宋衡州（今湖南省衡阳市）人。孝宗淳熙十一年（1184）进士，调岳州巴陵尉。未数月，以母老归养。告满，改授潭州宁乡主簿，未赴而卒，时淳熙十六年。品行端正，留心经济之学。遗著由其子谦编为《省斋文集》十卷，已佚。